32011R0834
L 215/1
SLUŽBENI LIST EUROPSKE UNIJE
UREDBA KOMISIJE (EU) br. 834/2011
od 19. kolovoza 2011.
o izmjeni Priloga I. Uredbi (EZ) br. 689/2008 Europskog parlamenta i Vijeća o izvozu i uvozu opasnih kemikalija
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 689/2008 Europskog parlamenta i Vijeća od 17. lipnja 2008. o izvozu i uvozu opasnih kemikalija (1), a posebno njezin članak 22. stavak 4.,
budući da:
(1)
Uredbom (EZ) br. 689/2008 provodi se Roterdamska konvencija o postupku prethodnog informiranog pristanka za određene opasne kemikalije i pesticide u međunarodnoj trgovini, potpisana 11. rujna 1998. i odobrena u ime Zajednice Odlukom Vijeća 2003/106/EZ (2).
(2)
Prilog I. Uredbi (EZ) br. 689/2008 treba izmijeniti kako bi se u obzir uzele regulatorne mjere koje su u pogledu određenih kemikalija poduzete u skladu s Direktivom Vijeća 91/414/EEZ od 15. srpnja 1991. o stavljanju sredstava za zaštitu bilja na tržište (3), Direktivom 98/8/EZ Europskog parlamenta i Vijeća od 16. veljače 1998. o stavljanju biocidnih pripravaka na tržište (4) i Uredbom (EZ) br. 1907/2006 Europskog parlamenta i Vijeća od 18. prosinca 2006. o registraciji, evaluaciji, autorizaciji i ograničavanju kemikalija (REACH) i osnivanju Europske agencije za kemikalije te o izmjeni Direktive 1999/45/EZ i stavljanju izvan snage Uredbe Vijeća (EEZ) br. 793/93 i Uredbe Komisije (EZ) br. 1488/94 kao i Direktive Vijeća 76/769/EEZ i direktiva Komisije 91/155/EEZ, 93/67/EEZ, 93/105/EZ i 2000/21/EZ (5).
(3)
Tvari etalfluralin, indolil octena kiselina i tiobenkarb nisu uvrštene kao aktivne tvari u Prilog I. Direktivi 91/414/EEZ, što znači da ih je zabranjeno upotrebljavati u pesticidima pa ih stoga treba dodati na popise kemikalija u dijelovima 1. i 2. Priloga I. Uredbi (EZ) br. 689/2008.
(4)
Tvar guazatin nije uvrštena kao aktivna tvar u Prilog I. Direktivi 91/414/EEZ, niti je guazatin koji se spominje kao guazatin triacetat uvršten kao aktivna tvar u priloge I., I.A ili I.B Direktivi 98/8/EZ, što znači da je guazatin zabranjeno upotrebljavati u pesticidima pa ga stoga treba dodati na popise kemikalija u dijelovima 1. i 2. Priloga I. Uredbi (EZ) br. 689/2008. Dodavanje guazatina u Prilog I. odgođeno je zbog novog zahtjeva za uvrštavanje u Prilog I. Direktivi 91/414/EEZ podnesenog u skladu s člankom 13. Uredbe Komisije (EZ) br. 33/2008 od 17. siječnja 2008. o utvrđivanju detaljnih pravila za primjenu Direktive Vijeća 91/414/EEZ u pogledu redovnog i ubrzanog postupka za procjenu aktivnih tvari koje su bile dio programa rada iz članka 8. stavka 2. te Direktive, ali nisu bile uvrštene u njezin Prilog I. (6) Podnositelj zahtjeva je taj novi zahtjev povukao, što znači da više nema razloga da se dodavanje u Prilog I. odgađa. Stoga tvar guazatin treba dodati na popis kemikalija u dijelovima 1. i 2. Priloga I. Uredbi (EZ) br. 689/2008.
(5)
Tvar 1,3-dikloropropen nije uvrštena kao aktivna tvar u Prilog I. Direktivi 91/414/EEZ, što znači da je 1,3-dikloropropen zabranjeno upotrebljavati u pesticidima pa ga stoga treba dodati na popise kemikalija u dijelovima 1. i 2. Priloga I. Uredbi (EZ) br. 689/2008. Dodavanje 1,3-dikloropropena u dio 2. Priloga I. odgođeno je zbog novog zahtjeva za uvrštavanje u Prilog I. Direktivi 91/414/EEZ podnesenog u skladu s člankom 13. Uredbe (EZ) br. 33/2008. Taj je novi zahtjev ponovno rezultirao odlukom da se tvar 1,3-dikloropropen kao aktivna tvar ne uvrsti u Prilog I. Direktivi 91/414/EEZ, što znači da je uporaba 1,3-dikloropropena u pesticidima i dalje zabranjena i da više nema razloga da se dodavanje te tvari u dio 2. Priloga I. odgađa. Stoga tvar 1,3-dikloropropen treba dodati na popis kemikalija u dijelu 2. Priloga I. Uredbi (EZ) br. 689/2008.
(6)
Tvar haloksifop-P uvrštena je kao aktivna tvar u Prilog I. Direktivi 91/414/EEZ, što znači da haloksifop-P više nije zabranjeno upotrebljavati u pesticidima. Stoga aktivnu tvar koju se spominje kao haloksifop-R treba izbrisati iz dijela 1. Priloga I. Uredbi (EZ) br. 689/2008.
(7)
Prilog I. Uredbi (EZ) br. 689/2008 treba stoga na odgovarajući način izmijeniti.
(8)
Kako bi se državama članicama i industriji omogućilo dovoljno vremena za poduzimanje mjera potrebnih za provedbu ove Uredbe, njezinu primjenu treba odgoditi.
(9)
Mjere predviđene ovom Uredbom u skladu su s mišljenjem Odbora osnovanog na temelju članka 133. Uredbe (EZ) br. 1907/2006,
DONIJELA JE OVU UREDBU:
Članak 1.
Prilog I. Uredbi (EZ) br. 689/2008 izmjenjuje se u skladu s Prilogom ovoj Uredbi.
Članak 2.
Ova Uredba stupa na snagu dvadesetog dana od dana objave u Službenom listu Europske unije.
Ona se primjenjuje od 1. listopada 2011.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 19. kolovoza 2011.